钦定古今图书集成/明伦汇编/氏族典/第598卷 > 《郑樵通志》 > 宇文宪
## 钦定古今图书集成/明伦汇编/氏族典/第598卷 > 《郑樵通志》 > 宇文宪

按《周书齐炀王宪传》：“宪字毗贺突，太祖第五子也。性
通敏，有度量，虽在童龀，而神彩嶷然。初封涪城县公，
少受《诗》《传》，咸综机要，得其指归。魏恭帝元年，进封安
城郡公。孝闵帝践祚，拜骠骑大将军开府仪同三司。
世宗即位，授大将军。武成初，除益州总管、益州刺史，
进封齐国公。时年十六。善于抚绥，留心政术，辞讼辐”
凑，听受不疲，蜀人怀之。天和三年，以宪为大司马，治
小冢宰，雍州牧如故。四年，齐将独孤永业来寇，诏宪
邀之，屡战而还。晋公护诛，高祖召宪入为大冢宰。宪
为护所委任，虽遥授冢宰，实夺其权也。建德二年，进
爵为王。宪常以兵书繁广，难求指要，乃自刊定为《要
略》五篇，表陈之，高祖览而称善。四年，高祖将欲东讨，
以诸弟才略无出于宪右，遂告之。宪即赞成其事。五
年，大举东讨，宪率精骑二万，复为前锋。齐王遁走，宪
轻骑追之。安德王延宗据并州，僭伪号。宪攻其西面，
克之。延宗遁走，追获之。以功进封第二子安城公质
为河间王，拜第三子賨为大将军。仍诏宪先驱趣邺。
明年，进克邺城。齐任城王湝、广宁王孝珩等据守信
都，高祖复诏宪讨擒之。宪素善谋，多筭略，尤长于抚
御，达于任使，摧锋陷阵，为士卒先，群下感悦，咸为之
用。高祖崩，宣帝嗣位，以宪属尊望重，深忌惮之。诏王
晚共诸王俱至殿门，宪独被引进。帝先伏壮士于别
室，至即执之。宪辞色不挠，固自陈说，乃缢之，时年三
十五。宪有至性，事母以孝闻。宪六子：贵、质、賨、贡、干禧、
干洽。